Dié soet ís propvol goed(Foto: iStock) Suiker is suiker, en (net) sleg vir jou, oftewel só het gesondheidsgeesdriftiges nog altyd geglo. Nuwe navorsing deur die Universiteit van Toronto het egter bevind dat heuning, wat reeds vir jare deur talle mense as natuurlike plaasvervanger vir suiker gebruik word, inderwaarheid meer gesondheidsvoordele vir die lyf het as wat voorheen bekend was. Volgens dié groep Kanadese slimkoppe is heuning veral goed om cholesterol- en bloedsuikervlakke in toon te hou, wat gevolglik beter hartgesondheid in die hand werk. Nie net verlaag heuning die vastende bloedglukosevlak, asook die vlak van “slegte” cholesterol (laedigtheid-lipoproteïen of LDL) nie, maar dit verhoog “goeie” cholesterol (hoëdigtheid-lipoproteïen of HDL) en bevat eienskappe of sogenaamde merkers wat inflammasie verminder. “Die resultate is verrassend, omdat heuning uit sowat 80% suiker bestaan,” het Tauseef Khan, ŉ navorsingsgenoot in voedingswetenskappe aan die Universiteit van Toronto se Temerty-geneeskundefakulteit, gesê. Volgens hom is heuning ŉ ingewikkelde samestelling van gewone en skaars suiker, proteïene, organiese sure en ander bioaktiewe verbindings wat heelwat gesondheidsvoordele kan inhou. “Dit beteken nie dat jy heuning moet begin eet of by jou tee voeg as jy tans geen suiker inneem nie. Indien jy wel gewone suiker of enige ander kunsmatige versoeters gebruik, kan die oorskakeling na en matige inname van heuning jou kardiometaboliese risiko noemenswaardig verlaag,” meen Khan. Die Kanadese studie, wat data van 18 vorige gekontroleerde proewe met meer as 1 105 deelnemers saamgesnoer het, toon dat veral rou (onverwerkte) heuning van ŉ enkelblombron die voordeligste is. Benewens die gebruik van die een van die meer as 320 beskikbare soorte heuning as ŉ natuurlike versoeter, word die anti-inflammatoriese, antioksidantiese en antibakteriese waarde van heuning ook in verskeie ander studies besing. (Foto: iStock) Sommige mense is egter sensitief of allergies vir spesifieke bestanddele in heuning, veral stuifmeel. Hoewel dit seldsaam is, kan stuifmeelallergieë ernstige en soms dodelike reaksies veroorsaak. Tekens en simptome van só ŉ reaksie sluit in: Kinders jonger as een jaar moet ook glad nie heuning inneem nie, nie eers ŉ lekseltjie nie, maan gesondheidskenners. Heuning kan ŉ seldsame, maar ernstige gastro-intestinale toestand genaamd bababotulisme tot gevolg hê, wat veroorsaak word deur blootstelling aan Clostridium botulinum-spore. Bakterieë van dié spore kan in ŉ baba se ingewande groei en vermeerder, wat ŉ uiters gevaarlike gifstof produseer. Bykomende bronne: Healthline, Clicks, Mayo Clinic, WebMD en Good Housekeeping.